**Ministru kabineta noteikumu projekta “Grozījums Ministru kabineta 2015.gada 14.jūlija noteikumos Nr.397 “Izglītības iestāžu un citu Izglītības likumā noteikto institūciju reģistrācijas kārtība”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Grozījums Ministru kabineta 2015.gada 14.jūlija noteikumos Nr.397 “Izglītības iestāžu un citu Izglītības likumā noteikto institūciju reģistrācijas kārtība”” (turpmāk – projekts) ir izstrādāts:1) ņemot vērā Oficiālās elektroniskās adreses likuma 5.panta pirmās daļas 1.un 2.punktu, kas nosaka, ka oficiālās elektroniskās adreses izmantošana ir obligāta valsts iestādēm un reģistros reģistrētam tiesību subjektam, un likuma Pārejas noteikumu 1.punktu, kas paredz, ka valsts iestādēm oficiālās elektroniskās adreses izmantošana ir obligāta no 2018.gada 1.jūnija, un 3.punktu, kas paredz, ka reģistros reģistrēts tiesību subjekts oficiālās elektroniskās adreses kontu aktivizē no 2019.gada 1.janvāra līdz 2019.gada 31.decembrim un obligāta oficiālās elektroniskās adreses izmantošana ir no 2020.gada 1.janvāra;2) ņemot vērā Oficiālās elektroniskās adreses likuma 5.panta otrās daļas 2.punktu, kas nosaka, ka oficiālo elektronisko adresi var izmantot reģistros nereģistrēta persona, un likuma Pārejas noteikumu 4.punktu, kas paredz, ka reģistros nereģistrēta persona oficiālo elektronisko adresi var izveidot no 2018.gada 1.jūnija;3) saskaņā ar Izglītības likuma 14.panta 8.punktu, kas nosaka, ka Ministru kabinets nosaka izglītības iestāžu reģistrācijas kārtību, no kā izriet, ka nosaka arī izglītības iestāžu svītrošanas no reģistra kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015.gada 14.jūlija noteikumu Nr.397 “Izglītības iestāžu un citu Izglītības likumā noteikto institūciju reģistrācijas kārtība” (turpmāk – reģistrācijas noteikumi) 15.un 16.punkts nosaka, kādu informāciju par izglītības iestādi un citu Izglītības likumā noteiktu institūciju ieraksta Izglītības iestāžu reģistrā. Reģistrācijas noteikumu 15.12.un 16.12.apakšpunkts nosaka, ka tiek norādīta informācija par elektroniskā pasta adresi.Reģistrācijas noteikumu 15.12.apakšpunkts nosaka, ka par izglītības iestādi Izglītības iestāžu reģistrā norādāma elektroniskā pasta adrese. Oficiālās elektroniskās adreses likuma 5.panta pirmā daļas 1.punkts nosaka, ka oficiālās elektroniskās adreses izmantošana ir obligāta valsts iestādēm no 2018.gada 1.jūnija. Par valsts iestādēm būs uzskatāmas reģistrācijas noteikumu 15.punktā paredzētās valsts pārvaldes sistēmā un pastarpinātās pārvaldes sistēmā ietilpstošās izglītības iestādes. Savukārt Oficiālās elektroniskās adreses likuma 5.panta pirmās daļas 2.punkts nosaka, ka reģistros reģistrētam tiesību subjektam oficiālās elektroniskās adreses izmantošana ir obligāta no 2020.gada 1.janvāra. Reģistrācijas noteikumu 15.punktā minētās izglītības iestādes var būt privātpersonu dibinātas izglītības iestādes, kas būs reģistrētas Uzņēmuma reģistra reģistros. Līdz ar to projekta 1.punkts paredz noteikt, ka par izglītības iestādi Izglītības iestāžu reģistrā būs jānorāda oficiālā elektroniskā adrese. Kā arī projekta 4.punkts paredz reģistrācijas noteikumus papildināt ar 33.punktu, kas paredzēs, ka grozījumi reģistrācijas noteikumu 15.12.apakšpunktā stājas spēkā 2018.gada 1.jūnijā, vienlaikus nosakot, ka par privātpersonu dibinātu izglītības iestādi līdz 2020.gada 1.janvārim (kad tām būs obligāta oficiālās elektroniskās adreses lietošana) norāda elektroniskā pasta adresi, ja tai nav aktivizēts oficiālās elektroniskās adreses konts.Reģistrācijas noteikumu 16.12.apakšpunkts nosaka, ka par institūciju (biedrību, nodibinājumu, amatu meistaru darbnīcu, studiju un Nacionālo bruņoto spēku vienību, kuru uzdevumos ietilpst pieaugušo izglītības programmu īstenošana) Izglītības iestāžu reģistrā norāda elektroniskā pasta adresi. Biedrības un nodibinājumi būs reģistrēti Uzņēmumu reģistra reģistros, līdz ar to uz tiem attieksies Oficiālās elektroniskās adreses likuma 5.panta pirmās daļas 2.punkts, ka oficiālās elektroniskās adreses izmantošana ir obligāta no 2020.gada 1.janvāra. Savukārt amatu meistaru darbnīcas, studijas un Nacionālo bruņoto spēku vienības, kuru uzdevumos ietilpst pieaugušo izglītības programmu īstenošana, tiks uzskatītas par Oficiālās elektroniskās adreses likuma 5.panta otrās daļas 2.punktā noteikto reģistros nereģistrēto personu, kura oficiālo elektronisko adresi var izmantot no 2018.gada 1.jūnija. Tādējādi projekta 2.punkts paredz noteikt, ka par biedrību un nodibinājumu Izglītības iestāžu reģistrā norādāma oficiālā elektroniskā adrese, bet par amatu meistaru darbnīcu, studiju un Nacionālo bruņoto spēku vienību, kuras uzdevumos ietilpst pieaugušo izglītības programmu īstenošana, norādāma elektroniskā pasta adrese vai oficiālā elektroniskā adrese, ja tām ir aktivizēts oficiālās elektroniskās adreses konts. Kā arī projekta 4.punkts paredz reģistrācijas noteikumus papildināt ar 34.punktu, kas paredzēs, ka grozījumi reģistrācijas noteikumu 16.12.apakšpunktā stājas spēkā 2018.gada 1.jūnijā, vienlaikus nosakot, ka par biedrību un nodibinājumu līdz 2020.gada 1.janvārim (kad tiem būs obligāta oficiālās elektroniskās adreses lietošana) norāda elektroniskā pasta adresi, ja tiem nav aktivizēts oficiālās elektroniskās adreses konts.Reģistrācijas noteikumu 24.un 25.punkts nosaka gadījumos, kuros amatpersona var pieņemt lēmumu par izglītības iestādes, tai skaitā koledžas, svītrošanu no Izglītības iestāžu reģistra. Reģistrācijas noteikumu 24.un 25.punkts nosaka:“24. Amatpersona var pieņemt lēmumu par izglītības iestādes vai institūcijas svītrošanu no reģistra, ja:24.1. izglītības iestādes dibinātājs vai institūcijas atbildīgā persona ir iesniegusi iesniegumu par izglītības iestādes vai institūcijas slēgšanu (likvidāciju) vai par izglītojošas darbības izbeigšanu;24.2. dienests ir konstatējis, ka izglītības iestādes vai institūcijas reģistrācijas procesā ir sniegtas nepatiesas vai maldinošas ziņas, kas bijušas par pamatu izglītības iestādes vai institūcijas iekļaušanai reģistrā;24.3. kompetentas kontroles institūcijas atkārtoti konstatējušas normatīvo aktu pārkāpumus izglītības iestādes vai institūcijas darbībā. Par konstatētajiem pārkāpumiem kompetentajai kontroles institūcijai ir pienākums informēt dienestu;24.4. ir apliecinājums, ka izglītības iestāde vai institūcija savu darbību, tai skaitā izglītojošu darbību, vairs neveic (piemēram, tiesas spriedums, publiskos reģistros konstatēts, ka izglītības iestādes dibinātājs, izglītības iestāde vai institūcija ir likvidēta, anulētas visas licences);24.5. iesniedzējs triju mēnešu laikā pēc dienesta pieprasījuma nav sniedzis dienesta pieprasīto informāciju.2525. Ja konstatēti būtiski normatīvo aktu pārkāpumi, kas var radīt vai ir radījuši ievērojamas nelabvēlīgas sekas, reģistra atbildīgā amatpersona var lemt par izglītības iestādes vai institūcijas svītrošanu no reģistra. Šādā gadījumā nav nepieciešams konstatēt normatīvo aktu pārkāpumu atkārtotību.”Projekts paredz noteikt papildu nosacījumus koledžu svītrošanai no Izglītības iestāžu reģistra, ņemot vērā to, ka koledžas ir augstākās izglītības iestādes un nosacījumiem ir jābūt tādiem pašiem kā augstskolām.Augstskolu likuma 8.6panta pirmā daļa nosaka, kādos gadījumos augstskola izslēdzama no reģistra:“(1) Augstskolu vai filiāli izslēdz no reģistra:1) ja dibinātājs ir iesniedzis iesniegumu par augstskolas likvidēšanu vai filiāles slēgšanu;2) ja augstskola, kura atvērusi filiāli, tiek izslēgta no reģistra;3) ja gada laikā pēc augstskolas vai filiāles reģistrēšanas nav saņemta licence studiju programmas īstenošanai;4) ja gada laikā pēc licences saņemšanas nav uzsākta paredzēto studiju programmu īstenošana;5) ja visām augstskolai vai filiālei izsniegtajām studiju programmu licencēm ir beidzies derīguma termiņš, tās ir atņemtas vai anulētas;6) pamatojoties uz tiesas nolēmumu.”Projektā ietverti Augstskolu likuma 8.6panta pirmās daļas 3.un 4.punktā noteiktie nosacījumi, kas attiecas uz augstskolām, tādējādi tos attiecinot arī uz koledžām. Savukārt Augstskolu likuma 8.6panta pirmās daļas 1., 5.un 6.punkts ir ietverti reģistrācijas noteikumu 24.1.un 24.4.apakšpunktā. Augstskolu likuma 8.6panta pirmās daļas 2.punkts nav attiecināms uz koledžām.Projekts paredz noteikt, ka, ja ārkārtas akreditācijas rezultātā tiek pieņemts lēmums atteikt akreditēt koledžu, attiecīgā koledža var tikt svītrota no Izglītības iestāžu reģistra. Lai saņemtu koledžas akreditāciju saskaņā ar šobrīd spēkā esošo regulējumu, koledžai veicamas šādas secīgas darbības:1. koledžas reģistrācija Izglītības iestāžu reģistrā (iesniegumu izvērtē un lēmumu pieņem Izglītības kvalitātes valsts dienests);2. jauna studiju virziena atvēršana (iesniegumu izskata un rīkojumu sagatavo Izglītības un zinātnes ministrija, rīkojumu pieņem Ministru kabinets);3. studiju programmu licencēšana (organizē Akadēmiskās informācijas centrs un lēmumu pieņem Studiju programmu licencēšanas komisija);4. studiju programmas īstenošanas uzsākšana un studiju virziena, kam atbilst studiju programma/s, akreditācija (koledža uzņem studējošos, studiju virziena akreditāciju organizē Akadēmiskās informācijas centrs un lēmumu pieņem Studiju akreditācijas komisija);5. koledžas akreditācija (organizē Akadēmiskās informācijas centrs un lēmumu pieņem Augstākās izglītības padome).Saskaņā ar Augstskolu likuma 55.2panta sestās daļas 8.punktu par licences anulēšanu studiju programmai lemj, ja ir pieņemts lēmums par atteikumu akreditēt attiecīgo studiju virzienu augstākās izglītības iestādē. Lēmumu par atteikumu akreditēt studiju virzienu var pieņemt gan kārtējās studiju virziena akreditācijas rezultātā, gan ārpuskārtas studiju virziena akreditācijas rezultātā. Savukārt attiecībā uz augstākās izglītības iestādēm ir iespējama tikai ārkārtas akreditācija, jo augstākās izglītības iestāžu akreditācija ir beztermiņa. Ja visi augstākās izglītības iestādes īstenotie studiju virzieni netiek akreditēti, ir pamats anulēt licences visām īstenotajām studiju programmām, kas saskaņā ar reģistrācijas noteikumu 24.4.apakšpunktā (projekta 5.punkts) noteikto ir pamats svītrot koledžu no Izglītības iestāžu reģistra. Ja koledža netiek akreditēta, tad saskaņā ar Augstskolu likuma 9.panta otrajā daļā noteikto tas liedz koledžai izsniegt diplomu. Taču tas neliedz koledžai turpināt īstenot studiju programmas. Ja ir konstatēti tik būtiski normatīvo aktu pārkāpumi vai kvalitātes nodrošināšanas trūkumi augstākās izglītības iestādes darbībā, kas ir bijuši par pamatu ierosināt koledžas ārkārtas akreditāciju, nav lietderīgi ierosināt arī studiju virzienu ārpuskārtas akreditāciju, pēc kuras varētu anulēt licences visām koledžas īstenotajām studiju programmām un tā rezultātā svītrot koledžu no Izglītības iestāžu reģistra.Ņemot vērā to, ka koledžu akreditācija ir beztermiņa, nepieciešams noteikt, ka ārkārtas akreditācijas rezultātā pieņemta atteikuma akreditēt koledžu gadījumā, koledža var tikt svītrota no Izglītības iestāžu reģistra, jo gadījumi, kad šobrīd tiek akreditētas jaunas koledžas, ir reti. Kā arī ir būtiski noteikt sekas tam, ja ir konstatēts, ka koledža darbojas nekvalitatīvi vai pārkāpj savā darbībā normatīvos aktus, kuru dēļ ir ierosināta koledžas ārkārtas akreditācija.Papildus uzsverams, ka nosacījumi, kas saskaņā ar Augstskolu likuma 8.6panta otro daļu var būt pamats augstskolas izslēgšanai no Augstskolu reģistra, ir ietverti reģistrācijas noteikumu 24.2.un 24.3.apakšpunktā un 25.punktā, līdz ar to šos nosacījumus nav nepieciešams ietvert reģistrācijas noteikumos atsevišķi. Izglītības kvalitātes valsts dienests var konstatēt attiecīgos normatīvo aktu pārkāpumus, jo saskaņā ar Izglītības likuma 20.panta trešās daļas 1.punktu Izglītības kvalitātes valsts dienestam jākontrolē izglītības procesa atbilstība likumiem un citiem normatīvajiem aktiem un 4.punktu tam ir tiesības administratīvi sodīt personas, kā arī saskaņā ar šī panta ceturtās daļas 5.punktu tam ir tiesības sastādīt pārbaudes aktus un 6.punktu – sastādīt protokolu par administratīvo pārkāpumu. Šie nosacījumi ir tie, kas paši par sevi ir tik būtiski normatīvo aktu pārkāpumi koledžas darbībā, kas ir pietiekami, lai varētu lemt par koledžas svītrošanu no Izglītības iestāžu reģistra saskaņā ar reģistrācijas noteikumu 25.punktu. |
| 3. | Projekta izstrādē iesaistītās institūcijas | Izglītības un zinātnes ministrija. |
| 4. | Cita informācija | Nav. |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izglītības kvalitātes valsts dienests, koledžas. |
| 2. | Tiesiskā regulējuma ietekme uz tautsaimniecību un administratīvo slogu | Izglītības kvalitātes valsts dienests jau šobrīd var pieņemt lēmumu par koledžu svītrošanu no Izglītības iestāžu reģistra un projektā ietvertie papildu nosacījumi koledžu svītrošanai no Izglītības iestāžu reģistra paši par sevi papildu administratīvo slogu nerada. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  Izglītības kvalitātes valsts dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Izglītības un zinātnes ministrs Kārlis Šadurskis

Valsts sekretāre Līga Lejiņa

06.10.2017.

1735

L.Upīte, 67047816

Linda.Upite@izm.gov.lv